《西阳池新舟邀府公游泛》
宋代·刘敞

昔贤济川意，固与斯人共。旷代属明德，至乐下及众。

池台固旧赏，舟楫为新用。忽疑江湖景，稍信风澜纵。

追参凫雁泳，历览鱼鳖动。颇已寓高兴，矧今结舆诵。

啸歌一时适，顾盻万全重。好勇知未能，乘桴自欣从。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。